‹‹ዕድሜው ለትምህርት የደረሰ አንድም ተማሪ እቤት መዋል የለበትም››  አቶ ሽመልስ አብዲሳ የኦሮሚያ ክልል ምክትል ፕሬዚዳንት
አዲስ አበባ፡- ‹‹በኦሮሚያ ክልል ዕድሜው ለትምህርት የደረሰ አንድም ተማሪ እቤት መዋል የለበትም›› ሲሉ የኦሮሚያ ክልል ምክትል ፕሬዚዳንት አቶ ሽመልስ አብዲሳ አስገነዘቡ። ምክትል ፕሬዚዳንቱ የክልሉ ዓመታዊ የትምህርት ጉባዔ ትናንት በኢንተር ኮንትኔንታል ሆቴል በተካሄደበት ወቅት ባስተላለፉት መልዕክት እንዳሉት፤ ከምንም በላይ ትምህርት ለክልሉ ሕዝብ አስፈላጊ ነው። ኅብረተሰቡ ዕድሜያቸው ለትምህርት የደረሰ ሕፃናትን ትምህርት ቤት ማስገባት ይኖርበታል፤ የሚመለከታቸው አካላትም ድጋፍና ክትትል ማድረግ ይጠበቅባቸዋል። ተማሪዎች ያለትምህርት እቤት የሚውሉ ከሆነ በብልጽግና ላይ ጉድለት ያስከትላል። በ2012 ዓ.ም ትምህርት ቤቶች ተማሪዎቻቸውን በጥሩ ሁኔታ ለመቀበል ዝግጅታቸውን እንደጨረሱ የተናገሩት አቶ ሽመልስ፣ መንግሥት የትምህርት ግብዓቶችን ለማሟላት ከፍተኛ ጥረት ማድረጉንም ገልጸዋል። መምህራን እስከ አሁን ላበረከቱት አስተዋጽዖ ያላቸውን አድናቆት በመግለጽ በቀጣይ ከበፊቱ የበለጠ መትጋት እንደሚገባቸውና ተማሪዎች ተምረው ለሀገራቸው ብቻ ሳይሆን ለዓለም አስተዋጽዖ የሚያበረክቱ እንዲሆኑ በሚገባ ሊቀርጿቸው እንደሚገባ አሳስበዋል። በክልሉ በተለያዩ ሴክተሮች የሚሰሩ የመንግሥት ሠራተኞችም ባላቸው ዝንባሌ በትርፍ ጊዜያቸው ዕውቀታቸውን ለተማሪዎች እንዲያካፍሉ ጥሪ አቅርበዋል። የክልሉ ትምህርት ቢሮ ኃላፊ ዶክተር ቶላ በሪሶ በበኩላቸው አንደገለጹት፤ ባለፉት ሃያ ሰባት ዓመታት በርካታ ትምህርታዊ ስኬቶች ታይተዋል። በተለይ የኦሮምኛ ቋንቋ በትምህርትነት መሰጠት ከጀመረ ወዲህ በአራቱም ማዕዘናት ያለው የኦሮሞ ሕዝብ ስታንዳርድ በሆነ አንድ ቋንቋ መግባባት ችሏል። ቋንቋውን ከመጀመሪያ ዲግሪ እስከ ሦስተኛ ዲግሪ መማር የሚያስችል ሁኔታም ተፈጥሯል። በመሆኑም ትምህርት መብቱን የሚጠይቅና የነቃ ኅብረተሰብ እንዲፈጠር ሚናውን ተጫውቷል። በትምህርት ዘርፍ በርካታ ውጤቶች መመዝገባቸው እንዳለ ሆኖ እንቅፋት በሆኑ ጉዳዮች ላይ አትኩሮ በመስራት የተሻለ ለውጥ ለማምጣት ዝግጅት መደረጉንም ዶክተር ቶላ ተናግረዋል። እንደ ክልል አሁንም ፈተና የሆነው የትምህርት ቤቶች ከተማሪው ቁጥር ጋር አለመጣጣም መሆኑን የገለጹት ኃላፊው መዋለሕፃናትን፣ ሁለተኛ ደረጃና መሰናዶ ትምህርት ቤቶችን በተማሪው ፍላጎት ልክ ማብዛት እንደሚያስፈልግ አስረድተዋል። እንደ ኃላፊው ገለጻ፤ በክልሉ ምንም እንኳን የተማሪዎች ቁጥር እየጨመረ ቢሆንም፣ አሁንም ድረስ ትምህርት ቤት ያልገቡ ዕድሜያቸው ለትምህርት የደረሰ ታዳጊዎች አሉ። በተለይም ኅብረተሰቡ ለሴቶችና ለወንዶች የሚሰጠው ግምት የተለያየ በመሆኑ የሴት ተማሪዎች ተሳትፎ ዝቅተኛ ነው። ትምህርት ቤት ከገቡ በኋላ በተለያዩ ምክንያቶች ትምህርታቸውን የሚያቋርጡ ተማሪዎች መኖራቸውም ሌላ ፈተና ሆኖ ቆይቷል። ትምህርት በተፈጥሮው የሁሉንም ባለድርሻ አካላት ተሳትፎና ርብርብ የሚጠይቅ መሆኑን የተናገሩት ዶክተር ቶላ፣ ትምህርት ላይ ኢንቨስት ማድረግ ካልተቻለ ኢትዮጵያ ያሰበችበት ደረጃ ላይ ልትደርስ አትችልም ብለዋል። ግብርናን ለማዘመን፣ ጤናን ለመጠበቅ እና የዴሞክራሲ ሥርዓትን ለመገንባት የተማረ ማህበረሰብ መፍጠር እንደሚያስፈልግም አስገንዝበዋል። የተማሪዎችን ሥነምግባር በመቅረጽ ረገድም መምህራን፣ ወላጆች፣ የሃይማኖት አባቶችና ኅብረተሰቡ፣ እንዲሁም ሚዲያ ድርሻቸውን ሊወጡ እንደሚገባ አሳስበዋል። ጉባኤው የባለፈው ዓመት የትምህርት አፈጻጸም ምን ይመስል እንደነበር፣ ምን መልካም ሥራ እንደተመዘገበ፣ ምንስ ጉድለት እንደታየ፣ ወደፊት ምን ለማድረግ እንደታሰበ ዳሷል። በጉባኤው ከክልል እስከ ወረዳ ድረስ ያሉ የትምህርት አመራሮች፣ ድጋፍ የሚያደርጉ የኅብረተሰብ ክፍሎችና ድርጅቶች፣ የወላጅ መምህር ህብረት ኮሚቴ አባላት እና ውጤት ያስመዘገቡ ተማሪዎችና ከፍተኛ አመራሮች ተሳትፈዋል። በዕለቱም የተሻለ ውጤት ላስመዘገቡ ተማሪዎች፣ መምህራን፣ ትምህርት ቤቶችና ወላጆች እንዲሁም በመማር ማስተማር ተግባር ውስጥ ተሳትፎ ላደረጉ የኅብረተሰብ ክፍሎች ሽልማት ተበርክቶላቸዋል።አዲስ ዘመን መስከረም 13/2012ኢያሱ መሰለ